Nafarroako Parlamentuko Mahaiak, 2017ko azaroaren 27an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkeztutako galdera, armarriak, intsigniak, plakak eta beste objektu batzuk kentzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2017ko azaroaren 27an

Lehendakaria: Ainhoa Aznárez Igarza

GALDERAREN TESTUA

EH Bildu Nafarroa talde parlamentarioko foru parlamentari Bakartxo Ruiz Jaso andreak, Legebiltzarreko Erregelamenduan ezarritakoaren babesean, honako galdera hau egiten dio Nafarroako Gobernuari, idatziz erantzun diezaion:

Kontuan hartuta 33/2013 Foru Legea, azaroaren 26koa,1936ko kolpe militarraren ondorioz eraildako eta errepresioaren biktima izandako Nafarroako herritarrei errekonozimendua eta ordain morala ematekoa –zehazki, 11. artikulua– nahiz Memoria historikoari buruzko abenduaren 26ko 52/2007 Legea –zehazki, 15.1 eta 15.4 artikuluak–,

- Nafarroako Gobernuak zer neurri zehatz hartu ditu bere eskumenen esparruan, azaroaren 26ko 33/2013 Foru Legea indarrean sartu zenez geroztik, altxamendu militarra, Gerra Zibila eta diktadurako errepresioa pertsonalki nahiz kolektiboki goratzeko armarriak, intsigniak, plakak eta beste oroitzapen-objektu edo -aipamenak kentzeko?

- Nafarroako Gobernuak espedienterik abiarazi al du entitate publikoei edo jabe pribatuei diru-laguntza edo laguntza publikoak kentzeko, azaroaren 26ko 33/2013 Foru Legearen 11. artikulua edo Memoria historikoari buruzko abenduaren 26ko 52/2007 Legearen 15.1 eta 15.5 artikuluak urratzeagatik, horiek indarrean sartuz geroztik?

Iruñean, 2017ko azaroaren 22an

Foru parlamentaria: Bakartxo Ruiz Jaso